Document ID: 32007R0333

РЕГЛАМЕНТ (ЕО) № 333/2007 НА КОМИСИЯТА
от 28 март 2007 година
за определяне на методите за вземане на проби и анализ за официалния контрол върху съдържанието на олово, кадмий, живак, неорганичен калай, 3-MCPD и бензо[a]пирен в храни
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 11, параграф 4 от него,
като има предвид, че:
(1)
Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (2) предвижда фиксирането на максималното съдържание на някои замърсители в храните с цел защита на общественото здраве.
(2)
Регламент (ЕО) № 1881/2006 г. на Комисията от 19 декември 2006 г. за определяне на максимални нива на съдържание за някои замърсители в храните (3) установява максималните нива на съдържание за олово, кадмий, живак, неорганичен калай, 3-MCPD и бензо[a]пирен в храни.
(3)
Регламент (ЕО) № 882/2004 за определяне на основните принципи при упражняването на официалния контрол върху храните. Въпреки това при определени случаи са необходими по-специфични разпоредби, които да гарантират упражняването на официалния контрол в Общността по хармонизиран начин.
(4)
Съответно методите за вземане на проби и анализ за официалния контрол върху съдържанието на олово, кадмий, живак, неорганичен калай, 3-MCPD и бензо[a]пирен в някои храни са установени в Директива 2001/22/ЕО на Комисията от 8 март 2001 г. за определяне на методи за вземане на проби и методи за анализ за осъществяване на официалния контрол върху съдържанието на олово, кадмий, живак и 3-MCPD в храните (4), Директива 2004/16/ЕО на Комисията от 12 февруари 2004 г. за определяне на методи за вземане на проби и на методи за анализ за целите на официалния контрол на консервирани храни за съдържание на калай (5) и Директива 2005/10/ЕО на Комисията от 4 февруари 2005 г. за определяне на методи за вземане на проби и методи за анализ за официалния контрол върху нивата на бензо[a]пирен в храните (6).
(5)
Много от разпоредбите за определяне на методите за вземане на проби и анализ за официалния контрол върху съдържанието на олово, кадмий, живак, неорганичен калай, 3-MCPD и бензо[a]пирен в храните си приличат. Поради тази причина и за по-голяма яснота на законодателството е целесъобразно тези разпоредби да бъдат обединени в един законодателен акт.
(6)
Следователно директиви 2001/22/ЕО, 2004/16/ЕО и 2005/10/ЕО следва да бъдат отменени и заменени с нов регламент.
(7)
Предвидените в настоящия регламент мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
1. Вземането на проби и анализи за официалния контрол върху съдържанието на олово, кадмий, живак, неорганичен калай, 3-MCPD и бензо[a]пирен, изброени в раздели 3, 4 и 6 на приложението към Регламент (ЕО) № 1881/2006 се извършва в съответствие с приложението към настоящия регламент.
2. Параграф 1 се прилага без да се засягат разпоредбите на Регламент (ЕО) № 882/2004.
Член 2
Директиви 2001/22/ЕО, 2004/16/ЕО и 2005/10/ЕО се отменят.
Позовавания на отменените директиви се тълкуват като позовавания на настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 1 юни 2007 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 28 март 2007 година.

Labels: 0
17
20